[logo: GrienLinks It Hearrenfean]

**Grien, Duorsum en Rjochtfeardich**

‘Verkiezingsprogramma’ yn de foto wurdt ‘Ferkiezingsprogramma’

FOARÔF

GrienLinks fynt dat ‘ekonomyske groei’ of ‘mear jild’ net it alderwichtichste yn de polityk wêze moat. Wy pleitsje foar in breed begryp fan wolfeart en foarútgong, dit neame wy "brede wolfeart". As wy sjogge nei de brede wolfeart, sjogge wy net allinnich nei ynkommen: it giet ek oer mienskip, klimaat, feilichheid, wenjen, sûnens en mear. Wat is ekonomyske groei wurdich, as dy te’n koste giet fan ús luchtkwaliteit? Fan it ranen fan de iiskappen? Fan de sûnens fan ús ynwenners?

Wy wolle de ierde leefber trochjaan oan folgjende generaasjes. As wy net gau yn aksje komme, litte wy net allinnich in ûnleefbere wrâld efter, mar wurdt de ierde aanst ek ûnbewenber. In earlike oanpak fan de klimaatkrisis is better foar elkenien. Tink oan goed isolearre huzen mei leger enerzjyferbrûk en sinnepanielen. Skjinne lucht en in soad grien om je hinne. Gjin fersmoargjende bedriuwen, mar ynnovative ûndernimmingen op griene stroom. In grien en tagonklik iepenbier ferfier. Omskoalling nei griene banen om de enerzjytransysje yn te setten. Biologyske lânbouwers dy’t each hawwe foar bistewolwêzen en it duorsum omgean mei de ierde en foar harren tsjinsten oan de mienskip, lykas natuerbehear, in goede beleanning krije.

We leauwe yn de krêft fan diversiteit en yn in maatskippij dy’t rjochtfeardich is en swakkeren beskermet. Dus gelikense kânsen, in earlike ferdieling fan ynkommen en wurk, elkenien mei meidwaan en meibeslisse, en elk minske hat de mooglikheid om yn frijheid te wurkjen oan in goede takomst. Earmoede wurdt bestriden en kwalitatyf goede soarch is beskikber foar harren dy't dit nedich hawwe, dêr't de mooglikheden fan de eigen sosjale omjouwing fan minsken safolle mooglik by brûkt wurde. Sintraal hjirby steane frijheid om te kiezen, selsstannigens en ûnôfhinklikheid.

GrienLinks kiest mei dit programma foar in grien en duorsum Hearrenfean dêr’t in earlike ferdieling fan wurk, ynkommen en wolwêzen yn foarop stiet.

* Wy kieze foar in betroubere oerheid, dy't ticht by de ynwenners stiet.
* Wy kieze foar in gemeente dêr’t it grien, feilich en noflik wenjen is.
* Wy kieze foar in earlike ferdieling fan ynkommen en besit.
* Wy kieze foar minsklike soarch en wolwêzen foar elkenien, mei klam op previnsje.
* Wy kieze foar in duorsume ekonomy dy’t wurket foar minske, bist en natuer.
* Wy kieze foar de ûntwikkelingskânsen fan jongeren en de maatskiplike partisipaasje fan âlderein en minsken mei in ferstanlike of lichaamlike beheining.
* Wy kieze foar diversiteit en omtinken foar kultuer en breedtesport.
* Wy kieze foar in aktive stipe fan de meast kwetsbere leden fan ús maatskippij, mei it each op harren maatskiplike partisipaasje.
* Wy kieze foar in fersterking fan de lokale demokrasy troch ynwenners aktyf te belûken by gemeentlike beslútfoarming en ek de útwurking en útfiering dêrfan.

Kies op 16 maart 2022 foar GRIEN en LINKS!

YNHÂLDSOPJEFTE

1.DE GEMEENTE IS DER FOAR ALLE YNWENNERS

2. WENJEN

3. WURK en YNKOMMEN

4. SOARCH

4.1 Ynklusive soarch

4.2 Thús

4.3 Betrouwen

4.4 Frijheid om mei-inoar soarch te organisearjen

5. KLIMAAT & DUORSUMENS

6. GRIEN & LEEFOMJOUWING

7. NOFLIK LIBJE YN WIKEN EN DOARPEN

7.1 Iepenbiere romte

7.2 Feilichheid

7.3 Jongerein

7.4 Sport

7.5 Kultuer

# **DE GEMEENTE IS DER FOAR ALLE YNWENNERS**

De wrâld feroaret en dêrmei feroaret ek de rol fan de ferskate oerheden, dus ek dy fan de gemeente. De gemeente moat op 'e tiid dúdlik meitsje oan ynwenners wat der fan harren ferwachte wurdt en wat sy fan de gemeente ferwachtsje kinne.

Ynwenners fan It Hearrenfean wurde net allinnich op de hichte hâlden, mar al yn it begjinstadium belutsen by besluten dy’t harren omjouwing oangean. GrienLinks ferwachtet fan ynwenners in aktive hâlding en belutsenens by it betinken fan belied. Sy binne ommers de eksperts en it giet om har eigen situaasje en takomst!

Us gemeente hat in ferantwurdlikheid foar de omjouwing. De gemeente set him dan ek yn om by te dragen oan de Duorsume Ontwikkelingsdoelen fêstlein troch de Feriene Naasjes.

1.De gemeentlike organisaasje foarmet wat ferskaat oangiet in ôfspegeling fan 'e gemeentlike maatskippij.  
2. GrienLinks fynt goed oerlis tusken de gemeente en har ynwenners wichtich. Minsken fertsjinje in noflike bejegening; hearre dúdlike ynformaasje te ûntfangen en moatte krije dêr’t se rjocht op hawwe. De gemeente moat wurkje oan klantfreonlikheid en in goede tagong ta tsjinsten.  
3. De tsjinstferliening fan de gemeentlike organisaasje moat oanpast wêze oan de (feroarjende) winsken fan ynwenners. Dat betsjut bygelyks brieven en beslissingen ferstjoere dy’t begryplik binne; in website dy’t klantfreonlik is foar elkenien, fan ûndernimmers, hûseigeners en hierders oant minsken dy’t rjocht hawwe op in útkearing ensfh.   
4. Der is in heldere klachteproseduere dy’t jildt foar alle gemeentlike taken. Yn alle kommunikaasje fan de gemeente moatte de mooglikheid fan beswier en berop en de klachteproseduere neamd wurde. De klachtekommisje bestiet út ûnôfhinklike funksjonarissen.  
5. Der wurdt in ûnôfhinklike, dus net oan in ynstelling ferbûne, ombudspersoan ynsteld dy’t in ûnôfhinklik oardiel jaan kin.  
6. Wannear 't de gemeente neilittich is, of oer de stelde termyn hinne giet, falt de beslissing út yn it foardiel fan de oanfreger, neffens de saneamde Lex Silencio Positivo (LSP ).  
7. De gemeente It Hearrenfean wurket mei it gebrûksfreonlike 'BerekenUwRecht.nl’ fan it NIBUD en Stimulansz.  
8. Alle ynstellingen dy’t subsydzje fan It Hearrenfean ûntfange, meitsje wurk fan diversiteit.  
9. Tsjin diskriminaasje wurdt adekwaat optreden. De klachteregeling (Tumba) wurdt goed ûnder de oandacht brocht.  
10. Gemeentlike meiwurkers krije training om diskriminaasje by ynwenners te sinjalearjen en it op de eigen wurkflier foar te kommen, ek yn bûtenfunksjes lykas it wykbehear.  
11. Pesten wurdt tsjingien.  
12. Der is omtinken foar it sinjalearjen fan iensumens en in plan foar it bestriden dêrfan.  
13. Op iepenbiere skoallen wurdt foarljochting jûn oer foaroardielen, seks, lhbt+, godstsjinsten en kultuerferskillen, by foarkar as ûnderdiel fan it standertlesprogramma.  
14. Dêr’t wurke wurdt mei advysrieden binne dy divers gearstald (man/frou, âld/jong, homo/hetero, autochtoan/allochtoan ). Sa soargje wy derfoar dat net elkenien oer ien kaam helle wurdt en rekken holden wurdt mei spesifike fragen.  
15. Opfang fan minsken dy’t om asyl freegje yn Nederlân wurdt yn ús gemeente lytsskalich organisearre, it tal minsken dat asyl siket is dêrby passend by it ynwennertal. De opfang en de yntegraasje wurde yn oerlis mei de bewenners regele.  
16. Lessen Nederlânsk binne fergees foar minsken mei in migraasje-eftergrûn, dy’t yn in efterstânsposysje sitte, en by wa’t de taal in beheining is om yntegrearje te kinnen.  
17. De opfang fan minsken dy’t om asyl freegje is feilich en der is medyske en psychyske soarch beskikber. Der fynt foarljochting plak oer de gelikensens fan froulju, religieuze en kulturele minderheden en lhbtq+. Yn situaasjes fan akute driging kinne kwetsbere groepen tydlik yn in aparte opfang pleatst wurde. Dieders fan delikten wurde effektyf oanpakt, mei each foar previnsje.  
18. Utwiisde asylsikers yn need krije fan de gemeente stipe en tydlike opfang.  
19. GrienLinks hat fertrouwen yn de ynwenners fan It Hearrenfean. Wy fine it fan grut belang dat ynwenners fan It Hearrenfean yn in sa betiid mooglik stadium belutsen wurde by grutte en lyts(er)e feroaringen yn harren wenomjouwing. Wy pleitsje dan ek foar 'begjinspraak', ynwenners en maatskiplike organisaasjes wurde sa betiid mooglik belutsen by plannen. Dat soarget foar bettere plannen, dy’t breder droegen wurde, mei mear sukses ymplemintearre wurde kinne, dêr’t wjerstân efterôf by foarkommen wurdt.  
20. In goede earste stap dêrfoar is in aktyf foarljochtings- en ynspraakbelied fan de gemeente, mei omtinken foar beheinde lêsfeardichheid en tsjinstferliening fia ynternet, ynwenners kinne harren dêrby abonnearje op in e-mailoersjoch fan plannen en fergunningen per postkoade. Dejinge dy’t graach op 'e hichte holden wurde wol op papier, kin dat oanjaan en krijt de ynformaasje dêr’t it om giet op papier.  
21. Inisjativen fan ynwenners dy’t in bydrage leverje oan de mienskip en de duorsume ekonomy moatte liedend wêze en posityf benadere wurde. De gemeente nimt de rol op him om mei ynwenners te sjen op hokker wize soksoarte inisjativen realisearre wurde kinne.  
22. GrienLinks wol dat der by bestimmingsplanwizigingen op it plak sels in boerd ophongen wurdt dêr’t de wiziging op oankundige wurdt.  
23. It 'Petear' as tarieding op in riedsbeslút, dêr’t elkenien by ynsprekke mei, moat faker ynset wurde.  
24. De nije gemeente hat in formaasje fan 4.0 Fte foar wethâlders, dit kinne dus fjouwer wethâlders mei fulltime banen wêze, mar it kinne ek fiif of seis parttimers wêze.  
25. Gearwurking mei oare gemeenten is goed, mar de rezjy moat yn hannen bliuwe fan de gemeenteried. Yn elke mienskiplike regeling moat de rol fan de gemeenteried fêststeld wurde. Bestjoersleden binne ferplichte om de ried op ‘e tiid te ynformearjen, oer te lizzen mei harren gemeenteried of te stimmen mei lêst út namme fan it gemeentebestjoer en/of in riedskommisje yn te stellen dy’t kontrolearret op wat der by ferbûne partijen bart en/of in fêste advyskommisje yn te stellen foar de GR, dêr’t riedsleden fan de ûnderskate dielnimmers yn sitte.  
26. De Duorsume Untwikkelingsdoelen binne fêststeld troch de 193 lidsteaten fan de Feriene Naasjes en besteane út 17 langetermyndoelen foar de perioade fan 2016 -2030. GrienLinks It Hearrenfean wol dizze doelen, dêr’t se relevant binne, as referinsjeramt ynsette foar gemeentlik belied.  
27. Wy binne in fair trade gemeente! Fair trade is wiidfiemjend, It Hearrenfean moat in fair trade gemeente wêze yn de wiidste omfieming.  
28. De gemeente It Hearrenfean soarget foar in feilige en tagonklike digitale omjouwing. De gemeente makket sichtber hokker data oft sy sels en de partners opslagge en wêr’t dy krekt foar brûkt wurde. Op in digitale kaart lit de gemeente bygelyks sjen hokker sensoaren en kamera’s yn de stêd hingje en wat harren funksje is.

**2. WENJEN**

In dak boppe de holle is in grûnrjocht. Mar we sitte midden yn in wenkrisis dêr't dat grûnrjocht yn lang net foar elkenien fanselssprekkend is. De wachtlisten foar in sosjale hierwenning binne ûnbidige lang, wêrtroch’t starters en minsken mei lege ynkommens amper oan in wenning komme kinne.

Hierwenningen yn de frije sektor binne foar in soad minsken net te beteljen. De enoarme stiging fan de hûzeprizen soarget derfoar dat in soad húshâldingen kânsleas binne op de 'wenningmerk'. It tal dakleaze minsken is yn tsien jier tiid ferdûbele. En yn it hiele lân is in tekoart oan wenningen foar âlderen dy’t net mear folslein selsstannich wenje kinne of wolle, mar noch net yn oanmerking komme foar in fersoargingstehûs. It is dúdlik: GrienLinks wol dat der folle mear wenningen boud wurde.

Mar mear bouwe is op himsels net genôch. It giet ek om betelber bouwen, foar dy minsken foar wa’t de tekoarten it grutst binne. GrienLinks stjoert dêrom aktyf op de bou fan sosjale hier- en sosjale keapwenten foar starters en ienpersoanshúshâldens. Dêrneist is der no yn in soad gemeenten in mismatch tusken fraach en oanbod: in soad minsken wenje te lyts of just te grut. Dêrom wolle wy de hjoeddeistige foarried wenningen folle kreativer en tûker benutte, bygelyks fia it splitsen fan wenningen en it oantrekliker meitsjen fan trochstreaming. We lizze ek de reade loper út foar elkenien mei alternative wenidealen en kreative oplossingen foar it tekoart oan wenningen, lykas koöperaasjes.

Wenjen mei dêrneist net langer in boarne wêze fan ûngelikensens en segregaasje, mar moat krekt bydrage oan moeting, begryp foar de oar en in mear rjochtfeardige, solidêre mienskip. GrienLinks bout dêrom oan moaie en mingde wiken en doarpen. Wiken en doarpen dy’t noflik leefber, feilich en goed berikber binne, mei genôch grien, boartersromte en foarsjenningen. Wenjen mei net ien útslute en útrûpelje. Diskriminaasje by it tawizen fan wenningen kin gjin kant út. Elkenien moat yn elke wyk of buert feilich en noflik wenje kinne.

Ta beslút spilet wenjen in wichtige rol yn de transysje nei in duorsume maatskippij. Dat betsjut dat het oplossen fan it wenningtekoart net soarget foar hegere CO2-útstjit en net te’n koste giet fan it bytsje natuer dat we noch hawwe. Tûk bouwe dogge we dan ek enerzjyneutraal en safolle mooglik sirkulêr en klimaatadaptyf. De romte dêrfoar sykje wy safolle mooglik yn de hjoeddeistige boude omjouwing. Dêrtroch sparje wy de griene romte en bioferskaat, jouwe wy de besteande boude omjouwing in ‘boost’ en drage wy by oan sûne mobiliteit lykas kuierjen, fytsen en iepenbier ferfier.

1. Alle nijbou bestiet út in fêst persintaazje sosjale hierwenningen en in fêst persintaazje wenningen yn it middensegmint (keap en hier).  
2. Wenningen binne gjin hannelswaar. Dêrom fiere wy   
 a. in selsbewenningsplicht yn;   
 b. en in anty-spekulaasjebetingst foar keapwenningen.  
3. Wy stelle in hierplafond yn en in maksimale hierstiging yn foar nije hierwenten yn de frije sektor.  
4. Wy ynvestearje yn moaiere en mingde wiken.  
5. Om de wenningneed op koarte termyn te ferlichtsjen, soargje wy foar tydlike wenningen.  
6. Wy stimulearje it omfoarmjen fan leechsteande bedriuwe- en kantoarpannen oant wenningen.  
7. De skieding fan wenjen en soarch wurdt weromdraaid. Tink oan âldere minsken dy’t langer thús wenjen bliuwe of op in oare manier wenje sille, of minsken mei psychyske problemen, in (licht) ferstanlike beheining of lichaamlike handicaps dy’t net goed foar harsels soargje kinne.  
8. We meitsje it foar âlderein oantrekliker om troch te streamen nei in better passende wenning yn de eigen buert.  
9. Wy lizze de reade loper út foar alternative wenfoarmen lykas koöperaasjes, libbensrinwenningen, mear-generaasje wenningen, tiny houses, wen-soarchklusters, ‘knarrehofkes’ en wengroepen.  
10. Wy sette by nijbou yn op berikberens mei it iepenbier ferfier en de fyts en ferleegje de parkearnoarmen.  
11. Der komt in busferbining tusken stasjon It Hearrenfean en de wyk Skoatterwâld en museum Belvedêre.  
12. Wy bouwe binnen de grinzen fan de hjoeddeiske bebouwing.  
13. Dakleaze minsken krije in dak boppe de holle en struktureel help by it oanpakken fan oare problemen. Dakleazens wurdt de ferantwurdlikheid fan de wethâlder Wenjen.  
14. We pakke it útrûpeljen fan hierders oan. Foar it ferhieren fan in wenning of keamer is in ferhierdersfergunning ferplichte. Wa’t hierders útrûpelet, net soarget foar fatsoenlike en feilige wenomstannichheden of diskriminearret by it talitten fan hierders, ferliest syn of har fergunning.  
15. Wy beheine 'ferkeamearing' dêr’t dit ta oerlêst liedt.  
16. Gemeenten wurde ferantwurdlik foar goede en foldwaande húsfêsting foar arbeidsmigranten. Bedriuwen meie allinnich nije arbeidsmigranten oanstelle as der fatsoenlike húsfêsting foar harren beskikber is.

3. WURK & YNKOMMEN

Ungelikensens en ûnwissens binne gjin natuerferskynsels. It binne politike karren. GrienLinks kiest foar in mienskip dêr't elkenien it rjocht yn hat om mei te dwaan. In maatskippij dêr’t je help yn krije as je skulden hawwe, je wurk ferlieze of op strjitte komme te stean. Wy kieze foar in maatskippij dêr't betrouwen de basis is yn stee fan erchtinken. Foar hegere leanen yn stee fan hegere winsten. Foar in earlike arbeidsmerk, dêr’t alle wurkjenden fersekere binne tsjin arbeidsûngeskiktheid en âlderdom. Foar in earlike maatskippij dêr’t kwetsbere minsken yn ûntsjoen wurde en de riken de swierste lêsten drage. Oft men no wurkleas is, frijwilligerswurk docht, mantelsoarger is, in beheining hat, of mei pensjoen is. Men hat rjocht op in folweardich ynkommen. Wy litte net ien yn 'e steek.

1. Wy wolle ynnovative bedriuwen oanlûke op it mêd fan duorsume techniken.  
2. Lytsskalige duorsume enerzjyprojekten leverje ynstallaasjebedriuwen mear wurk op.  
3. Duorsume rekreaasje moat befoardere wurde.  
4. Wy stimulearje libbenslang learen en ûntwikkeling en geane beheinde taalûntwikkeling tsjin.  
5. GrienLinks stipet de lanlike kampanje fan de FNV foar ferheging fan it wetlik minimum oerlean fan € 10 nei € 14. De gemeente It Hearrenfean jout sels it goede foarbyld troch elkenien dy’t wurket by de gemeente It Hearrenfean, ynklusyf útstjoerkrêften en payrollers, tenei minimaal 14 euro de oere te beteljen en it minumlean fan 14 euro aktyf út te setten nei bedriuwen en organisaasjes ta dy’t yn opdracht fan de gemeente wurkje.  
6. De gemeente set him, mei soarchfersekerders en bewenners, yn om sykte en net sûn wêzen foar te kommen. Der komme op wiken en doelgroepen rjochte previnsjeprogramma’s.  
7. De gemeente soarget foar in ynklusive arbeidsmerk troch bedriuwen en organisaasjes oan te setten om minsken mei in beheining yn tsjinst te nimmen.  
8. De gemeente soarget foar in goede stipe by it finen fan wurk. Minsken dy’t wurk sykje wurde mei respekt bejegene, de ynformaasjeferstrekking is korrekt en dúdlik; elkenien krijt tagong ta datjinge dêr’t hy of sy rjocht op hat.  
9. As it nedich is, wurdt neist digitale stipe persoanlike begelieding bean.  
10. Foar minsken dy’t (noch) gjin kâns op betelle wurk hawwe, siket de gemeente nei passende alternativen: oplieding, partisipaasjebanen, senioarebanen, learwurkplakken, staazjeplakken of frijwilligerswurk. It oanbod moat oanslute by de winsken en it ferlet fan dejingen om wa’t it giet. Wy stribje dernei dat elkenien safolle mooglik by in reguliere wurkjouwer passend wurk fine kin.  
11. De gemeente helpt - aktyf - de wurksykjenden dy’t in eigen bedriuw starte wolle. It is fan belang dat dit fuortset wurdt.  
12. Elkenien dy’t om wurk siket moat op koarte termyn oan de slach kinne mei wurk of in opliedingstrajekt. Dêrom biedt de gemeente eigen staazjeplakken en wurde der ôfspraken makke mei wenningkorporaasjes, soarchynstellingen en wurkjouwers oer staazjeplakken en proefpleatsingen.  
13. By opdrachten, oanbestegingen en subsidiearjen easket de gemeente in sosjale bydrage yn de foarm fan staazjeplakken, learwurktrajekten of begelieding fan maatskiplik kwetsbere groepen.  
14. Wy wurdearje mantelsoarch en frijwilligerswurk as lykweardige foarmen fan partisipaasje. Der wurdt romhertich omgien mei de ûnbelêste frijwilligersfergoeding.  
15. Frijwilligerswurk mei reguliere arbeid net yn it paad stean.  
16. It frijwilligersstipepunt moat fersterke wurde. It stipepunt moat kursussen organisearje foar frijwilligers foar it bestjoeren fan harren organisaasje. Ek moat it stipepunt organisaasjes stimulearje in frijwilligerskontrakt op te stellen mei harren frijwilligers. Dêrneist, en yn oparbeidzjen mei it stipepunt, kinne ‘meitinkers’ it frijwilligerswurk yn buert en doarp stimulearje.  
17. Projekten om jongeren mei problemen arbeidsritme opdwaan te litten en har partisipaasje te ferbetterjen moatte befoardere wurde.  
18. Regelingen foar minima en bystân moatte bekend wêze. De oanfraach fan foarsjenningen moat leechdrompelich wêze en elkenien moat krije kinne dêr’t hy of sy rjocht op hat.  
19. De ‘meitinkers’ yn de doarpen en wiken, mar ek oaren lykas learkrêften, meiwurkers yn de thússoarch, húsdokters, itensbank ensfh., kinne in rol spylje by de ynformaasjefoarsjenning troch it jaan fan folders en it ferwizen nei de sosjale tsjinst foar ynkommensstipe. De gemeente stimulearret dat proses troch it mei de oanbelangjende organisaasjes te bepraten of as eask yn de oanbestegingsbetingsten, kontrakten of oerienkomsten op te nimmen.  
20. Der is in taslach foar minsken dy’t oer in langere tiid in ynkommen hân hawwe oant 130% fan it bystânsnivo. Ek minima dy’t yn in perioade fan trije jier oant maksimaal € 1.750 byfertsjinne hawwe, kinne oanspraak meitsje op it ekstraatsje. Dêrtroch kinne mear minima oanspraak meitsje op dy taslach.  
21. Minimaregelingen kinne mei in inkeldfâldige proseduere oanfrege wurde en wurde sa mooglik automatysk jûn. Ien oanfraachformulier en ien folder mei taljochting foar alle regelingen: frijskatting gemeentlike belestingen, taslach foar minsken dy’t al lang in leech ynkommen hawwe en bysûndere bystân.  
22. De gemeente biedt stipe oan dy’t spesifyk rjochte is op minsken mei de leechste ynkommens troch it ferlienen fan koarting op de Feanpas (sport-, kultuer- en iepenbier ferfierpas). Minima kinne in berop dwaan op it partisipaasjefûns 18+ om yn oanmerking te kommen foar koarting op de gemeentepas.  
23. It ‘budzjetboekje’ wurdt ferbettere, it krijt alle jierren in update en it is digitaal en op papier beskikber.  
24. GrienLinks komt op foar de groep minsken dy’t ûnevenredich hurd troffen wurdt troch steapeling fan ferskate besunigings op harren útkearing.  
25. As de gelegenheid him foardocht, nimt de gemeente It Hearrenfean diel oan in lanlik eksperimint mei it basisynkommen, mei it doel better sicht te krijen op de gedrachseffekten dêrfan.  
26. GrienLinks wol eksperimintearje mei it basisynkommen foar minsken fan 55+ troch foar harren de tsjinprestaasje yn de bystân ôf te skaffen en ek de sollisitaasjeplicht.  
27. Minsken dy’t rjocht hawwe op bystân, krije mear romte om by te fertsjinjen. By it ûnopsetlik misbrûken fan de regels fan de bystân wurde gjin boetes mear oplein.  
28. GrienLinks fynt it fan belang dat der goede, tagonklike berne-opfang is, sadat elkenien - man en frou - de mooglikheid hat om te wurkjen.  
29. Gastâlden betelje allinnich leezjes as it bedrach dat oan de gemeente takend wurdt fia it gemeentefûns net tarikkend is.  
30. GrienLinks kiest foar in pro-aktive oanpak fan de skuldeproblematyk fia previnsje, skuldsanearring en neisoarch troch ûnder oaren ‘budzjetmaten’.  
31. Wenningkorporaasjes, soarchfersekerders en oare relevante organisaasjes melde betellingsefterstannen fan twa moannen, sadat meitinkers op ‘e tiid ynskeakele wurde en der socht wurde kin nei oplossings foardat it probleem te grut wurdt.  
32. Meitinkers kenne de minsken en binne pro-aktyf by it sinjalearjen fan it ûntstean fan eventuele finansjele problemen, lykas frijwilligers fan de Barones en Humanitas.  
33. Regels foar skuldsanearring jouwe in rjochting oan, mar der moat absolút romte wêze foar útsûnderingen. Regeljouwing fan gemeente en ryk/provinsje, mar ek fan de ûnderlinge gemeentlike ôfdielings moat sa op elkoar ôfstimd wêze dat minsken hjirtroch net noch mear yn de skulden reitsje.  
34. Skuldsanearring giet troch in skuldopkeapprogramma. De gemeente betellet de skuldeaskers 10% en nimt de skuld oer.  
35. It budzjetloket foar jongerein op it Friesland College om harren te learen om mei jild om te gean, wurdt hanthavene.  
36. Op skoallen wurdt omtinken bestege oan it omgean mei jild.  
37. Frijwilligers dy’t aktyf binne as ‘budzjetmaat’ goed opliede, begeliede en wurdearje.  
38. It ûntstean fan skulden moat foarkommen wurde; foaral efterstallige wenlêsten as de hier en enerzjyrekken, mar ek skulden troch it net ôflossen fan de hypoteek by (tydlike) wurkleazens.  
39. Minsken dy’t troch skulden yn de problemen reitsje, moatte stipe wurde yn trajekten om út de skulden te kommen, mei omtinken foar de ûnderlizzende problematyk.   
40. By elke útkearingsoanfraach wurdt omtinken jûn oan de finansjele posysje fan de oanfreger. In aktyf trochferwizingsbelied wurdt op dit punt ek ynfolle troch kontakten mei maatskiplike organisaasjes, pleatslik belang, dokters en skoallen. Elkenien is in meitinker!  
41. Hieltyd mear sekswurkers kieze derfoar út hûs wei te wurkjen, yn stee fan yn klups of achter de ruten. It Hearrenfean folget it foarbyld fan de gemeente Assen om dizze ‘thúswurksektor' better yn byld te krijen en om misstannen tsjin te gean. Hanthaveners sykje aktyf kontakt mei de thúswurkers om harren te ynformearjen oer regeljouwing en soarch en wurkje gear mei Fier Fryslân, plysje, GGD en oare helpferlieners.

**4. SOARCH**   
GrienLinks jout sûnens topprioriteit en wurket oan in gemeente dêr’t elke ynwenner de soarch krijt dy’t sy of hy nedich hat. Hjirby stiet GrienLinks foar gearwurking, betrouwen en solidariteit. Wy wolle lytsskalige fersoargingsstêden en -doarpen. In plak dêr’t minsken har thús fiele en harren belutsen fiele by inoar. Net jild, ynstitúsjes en organisaasjes steane sintraal, mar de minsken sels. Dat betsjut dat wy ynvestearje yn previnsje yn de breedste sin fan it wurd. Omdat wy leauwe dat foarkommen better is as genêze. Previnsje moat it útgongspunt wêze by jongereinbelied, âldereinbelied en earmoedebelied. It betiid sinjalearjen fan probleemsituaasjes en it op 'e tiid ynskeakeljen fan profesjonele help kin slimmer foarkomme.

Sûnens is mear as net siik wêze. Soarch, wolwêzen, wenjen en in sûne, griene leefomjouwing geane hân yn hân. Je wolle sûn wêze én je sûn fiele. Kontrôle oer jins eigen libben en meidwaan yn de maatskippij binne dêr krúsjale betingsten foar. Sa moatte âlderen sels kieze kinne oft se thús wenjen bliuwe mei profesjonele help of yn lytsskalige wenfoarmen dêr’t soarch oanwêzich is. Sa moatte âlden mei in mearfâldich handicapt bern net twa dagen yn de wike oan de telefoan sitte om soarch te regeljen foar harren bern, mar moatte se dúdlik ynformearre wurde en ûntlêste wurde. Sa moatte minsken sels witte oft se soarch ôfnimme fan in soarchorganisaasje of dat se leaver gebrûk meitsje fan de soarch troch in neiste. Eigen kar is foar GrienLinks in belangryk fûnemint. It persoansbûne budzjet is dêrfoar wichtich.

De gemeente kin gjin mentale of fysike beheiningen weinimme of sykten genêze. Mar de gemeente kin wól help en adekwate soarch biede, soargje dat minsken sa lang mooglik yn har eigen buert wenjen bliuwe kinne, sporte en bewege en sosjale koheezje yn wiken en buerten fersterkje troch in rom oanbod oan kollektive foarsjennings. GrienLinks set him yn foar ynklusive soarch, tichtby hûs, basearre op fertrouwen.

4.1 **Ynklusive soarch**  
Goede soarch moat foar elkenien leechdrompelich en tagonklik wêze, nettsjinsteande jins (kulturele) eftergrûn, sosjaalekonomyske status of handicap. Dêrom stelt de gemeente Hearrenfean in ynklusyaginda op. Te faak falle kwetsbere minsken tusken wâl en skip. Foar in soad minsken binne de easken dy’t de oerheid oan harren stelt te heech. In soad regels en prosedueres binne foar minsken mei in beheinde taalfeardigens simpelwei te yngewikkeld. GrienLinks makket sosjale foarsjennings tagonklik foar elkenien. Leger oplate minsken krije yn trochsneed 19 jier earder te meitsjen mei klachten oer harren sûnens as heger oplate minsken. Sy binne faker sosjaal isolearre, iensum en siik. Dit is ûnakseptabel. Dizze minsken fine it faak dreech om ynformaasje fan 'e húsdokter of gemeente goed te begripen en op basis dêrfan de goede besluten te nimmen. Omtinken foar taal, beheinde taalfeardigens en digitale feardichheden, wurdt dêrom, mei in oanpak tsjin sosjaal isolemint, iensumens, in spearpunt yn ús wolwêzensbelied. Soarch wurdt jûn mei it each op it fuortsterkjen fan de folgjende generaasje. Dat dogge wy troch nei alle leefgebieten te sjen en gear te wurkjen mei minsken út de direkte omjouwing fan de persoan(en) dêr’t it om giet.

**4.2 Thús**

Wenje is in earste libbensferlet. De gemeente is ferantwurdlik foar de húsfesting fan kwetsbere minsken, lykas dak- en thúsleazen en minsken mei GGZ-problematyk of mei in ferstanlike beheining. Gemeenten moatte yn harren húsfêstingsplannen dêrom rekken hâlde mei de ferskillende doelgroepen dy’t in plakje fertsjinje yn harren wyk of stêd. Elkenien mei sels kieze oft se thús wenjen bliuwe wolle mei profesjonele help of yn lytsskalige wenfoarmen dêr’t soarch oanwêzich is. Mar leafst 94 persint fan de Nederlânske âlderein wennet thús. GrienLinks wol de soarch dêrom ‘tichterby' organisearje, ‘tuskenfoarsjennings' foar âlderein en minsken mei in ferstanlike beheining mooglik meitsje en buertwurk en húsdokters neier gearwurkje litte by it monitoaren fan âlderein en minsken mei in ferstanlike beheining, sadat sy selsstannich wenje kinne, of wenjen bliuwe kinne.

**4.3 Betrouwen**

GrienLinks wol dat de oerheid fertrouwen yn minsken hat. Te faak krije minsken dy’t help it hurdste nedich hawwe, it dreechst tagong ta dy help. Wy hâlde op mei de ûnnedige kontrôledruk, mar fertrouwe op de eigen kar fan minsken mei har sosjale omjouwing en yn 'e kennis en kunde fan soarchprofessionals. By in helpfraach binne de winsken en ferlet fan minsken liedend. Soarchferlieners wolle goede soarch biede kinne en wurde no tefolle behindere troch registraasjes dy’t basearre binne op erchtinken en burokratyske regelsystemen dy’t harren doel foarby sjitte. Wy hâlde op mei in ûnnedige administraasje en kontrôledrift en meitsje soarchprofessionals wer baas fan har eigen wurk.

**4.4 Frijheid om mei-inoar soarch te organisearjen**

Soarch soe gjin merk wêze moatte. Wy kringe de merkwurking tebek en stelle gearwurking tusken soarchorganisaasjes en soarchprofessionals foarop. Net de leechste priis mar de heechste kwaliteit moat liedend wêze. Gemeenten moatte safolle mooglik de frijheid nimme en it fertrouwen fan de oerheid krije om oanbestegingstrajekten foar de lokaal of regionaal organisearre soarch te skrassen en op oare wize te finansieren. Dit kin helpe yn it tebekkringen fan de burokrasy en administraasjelêst. Ek kin sa foarkaam wurde dat soarchorganisaasjes dy’t tige spesjalistyske soarch oanbiede slute moatte, of dat de soarch hieltyd wer by in oare oanbieder ûnderbrocht wurdt.

1. Net it systeem dêr’t de soarch mei organisearre wurdt, mar de minske en syn of har libbenswrâld stiet sintraal.  
2. Foarkomme is better as genêze. GrienLinks set dêrom yn op in sterk previntyf belied en it ferlytsjen fan sûnensefterstannen.  
3. Utgongspunt fan soarch is ûnôfhinklikheid, selsstannich funksjonearjen en eigen rezjy by de soarchfreger. Begelieding en stipe moat garandearre wurde troch de útfierende organisaasje. Minsken dy’t dat oankinne, krije de mooglikheid fan in yntegraal persoansbûn budzjet (pgb) foar alle aspekten fan harren libben. Mei oare wurden: in pgb foar soarch, wurk, wenjen en ûnderwiis.  
4. Wy wolle gearwurking tusken soarchoanbieders mei kwaliteit as útgongspunt, yn stee fan konkurrinsje op basis fan priis.  
5. Subsydzjes oan organisaasjes lykas Fier Fryslân, Vluchtelingenwerk, GGZ, Sport Fryslân, Caleidoscoop moatte de gefolgen fan de leankosteûntwikkelingen yn de CAO-sektoaren Wolwêzen en Maatskiplike Tsjinstferliening, Sosjaal Wurk, Jeugdsoarch, Biblioteken en Keunstedukaasje dekke. Dat betsjut dat der in yndekspersintaazje fan 3,5% hantearre wurdt by it takennen fan de subsydzjes.  
6. De spin yn it web is de meitinker. Hy/sy is in ûnôfhinklik operearjende profesjonal. Hy/sy is goed oplaat en kin reguliere fersiken en helpfragen goed en adekwaat behannelje. Meitinkers ûnderhâlde kontakten mei de ferskate organisaasjes yn it fjild fan soarch en wolwêzen, foarmje de ferbinende skeakel, en hawwe allyksa in sinjalearingsfunksje. Sy binne it gesicht yn de wyk en maklik te benaderjen. De meitinker is in 'generalist'. Hy/sy moat terjochte kinne by in spesjalist en/of in spesjalist ynskeakelje wannear’t dat nedich is (by eksessen/twadde keukentafelpetear).  
7. De gemeente kommunisearret dúdlik oer it rjocht op ûnôfhinklike kliïntstipe, troch in 'rezjy-stiper'.  
8. As der sprake is fan in húshâlding mei meardere problemen, wurkje wy neffens it prinsipe ‘1 gesin, 1 plan, 1 regisseur’. By it opinoarsteapeljen fan risikofaktoaren en stressoaren wurdt spesjalistyske help ynset om slimmer foar te kommen.  
9. Elke jongere krijt op tiid de help dy’t nedich is, ek as it giet om spesjalistyske help. Wachtlisten meie der net wêze.  
10. In feilige jeugd is krúsjaal foar in kânsrike start. De gemeente set dêrom yn op previnsje, kulturele sensitiviteit en neie gearwurking mei húsdokters, ferloskundigen en ûnderwiisynstellings.  
11. Goede previnsje begjint by in goede gearwurking en it op ‘e tiid sinjalearjen fan problemen troch û.o. skoallen, berne-opfang, plysje, jeugdsûnenssoarch, jongereinwurk, meitinkers; oftewol alle organisaasjes dy’t mei bern en harren opfieders te krijen hawwe. De gemeente sil út in rezjyrol wei gearwurking fan organisaasjes stimulearje moatte.  
12. As der sprake is fan 'geweld yn in ôfhinklikheidsrelaasje' wurdt Fier Fryslân ynskeakele. Help by geweld is kompleks en freget spesifike kennis en saakkundichheid; net allinnich fan yndividuele problematyk mar ek fan systeemproblematyk en systeemdynamyk. Yn it ferlingde hjirfan soe it ek in grûnslach wêze moatte foar yndikaasjes foar spesjalisearre help en soarchtawizings.  
13. De gemeente kin dêrby de pedagogyske kwaliteit fan de omjouwing fan bern ferbetterje. Bern en jongerein hawwe baat by in feilige en stimulearjende omjouwing (húshâlding, skoalle, wyk/doarp), dêr’t se yn útnûge wurde te partisipearjen. De kwaliteit fan de leefomjouwing kin ferbettere wurde troch foar elke wyk en elk doarp inisjativen fan bewenners te stimulearjen, bygelyks fia kofjemoarnen foar jonge âlden dêr’t ûnderfiningen yn útwiksele wurde.  
14. De oanwêzigens fan in previnsjewurker fan Caleidoscoop op middelbere skoallen yn it ramt fan previnsje en sinjalearing is weardefol en moat fuortset en útboud wurde.  
15. Jongeren krije de mooglikheid om in selskeazen natuerlike mentor te kiezen (Jouw Ingebrachte Mentor, of JIM) út harren eigen sosjale omjouwing om harren te stypjen wannear’t sy yn oanrekking komme mei jeugdsoarch. In saneamde JIM is in fertrouwenspersoan (bygelyks sporttrainer, dosint op skoalle, helpferliener, famyljelid, freon) dy’t der oan bydraacht dat it perspektyf fan de jongere liedend is wannear’t hy of sy profesjonele help nedich hat, wylst better gebrûk makke wurde kin fan it eigen netwurk fan de jongerein.  
16. By (jeugd)soarch giet it derom om de fearkrêft fan minsken te ferheegjen. Dat kin barre troch it sosjale netwurk sa aktyf mooglik by de helpferliening en stipe te belûken en kliïntpartisipaasje dêrby sintraal te stellen.  
17. De ekspertize fan sertifisearre organisaasjes yn 'e jeugdbeskerming en jeugdreklassearring, dy’t nedich is om út te meitsjen hokker (lichte en swierdere) soarch bern en harren opfieder nedich hawwe, moat breed yn 'e gemeente ynset wurde, dêrby wurde safolle mooglik evidence-based yntervinsjes ynset. De kosten dêrfan moatte net liedend wêze, mar de bewiisde effektiviteit fan 'e soarch en behannelmetoaden.  
18. Ut previntyf eachpunt moat der al betiid ynvestearre wurde yn 'e help oan jeugdigen en húshâldingen mei komplekse problemen troch evidence-based programma’s yn te setten dy’t har fearkrêft ferheegje. Uthûspleatsing nei in residinsjele foarsjenning moat safolle mooglik foarkommen wurde troch ôfskaffen fan budzjetplafonds yn de ambulante jeugdhelp, it tsjingean fan wachtlisten, de bekostiging fan genôch yntinsive ambulante soarch en, dêr’t it nedich is, lytsskalige ynstellingen foar help op maat yn de eigen leefomjouwing fan jeugdigen mei komplekse problemen.  
19. Alkohol- en drugsgebrûk ûnder jongerein is in grut probleem. GrienLinks set him yn om dit tsjin te gean. It hjoeddeistige belied moat fuortset en fersterke wurde. Yn 'e mande mei plysje, ferslavingssoarch/GGD en ynstellingen dy’t mei jongerein te krijen hawwe (ûnderwiis, wolwêzen, sport) wurdt in plan makke om alkohol- en drugsgebrûk ûnder jongerein tsjin te gean. De meitinkers hawwe in wichtige sinjalearjende funksje. De gemeente moat in rezjyrol op him nimme en oanslute by besteande inisjativen as ‘Rookvrije Generatie’ en ‘Gezonde Generatie’.  
20. Buerthuzen, wykgebouwen en sportkantines moatte foldwaan oan hoarekaeasken, en foldogge dêrmei oan it alkoholkonvenant.  
21. Bern en jongeren mei in migraasje-eftergrûn fine faak dreech harren wei nei Jeugdhelp wannear’t se dy nedich hawwe. We sille dêrom mear omtinken jaan oan kulturele ferskillen tusken jongerein.  
22. Der is te min omtinken foar bern mei in licht ferstanlike beheining. GrienLinks set him dêrom yn foar mear kennis en ekspertize yn de (jeugd)helpferliening foar dizze groep.  
23. Jongeren dy’t 18 wurde falle tusken wâl en skip. GrienLinks pleitet foar in spesjaal jong-folwoeksenefûns foar jongerein fan 18 - 23 jier. Minsken dy’t dêrnei noch in ekstra stipe nedich hawwe, kinne in berop dwaan op it partisipaasjefûns. Jongeren kinne pas loslitten wurde troch de helpferliening wannear’t foldien is oan fiif betingsten: genôch sosjale stipe (minimaal ien persoan om op weromfalle te kinnen), gaadlik wenplak, sinfolle tiidsbesteging yn de foarm fan skoalle of wurk, finansjele wissichheid (ynkommen), en wolwêzen (goed foar dysels soargje kinne). Dizze saneamde Big Five faktoaren wurde troch jongeren sels neamd as krúsjaal yn de transysje nei folwoeksenens.  
24. Minsken mei in soarchfraach dy’t mei-inoar in wengroep foarmje wolle, moatte dêrfoar letterlik en figuerlik de romte krije. Yn in wengroep hâlde minsken optimale sizzenskip oer hoe’t sy harren soarch en wenomjouwing ynrjochtsje wolle.   
25. GrienLinks set him yn foar minsken mei geastlike sûnensproblemen. We wolle dat sy harren thús fiele yn harren wyk, en we sette dêrom yn op help en stipe dy’t dêrfoar soarget.  
26. Wy wolle minsken mei in beheining stimulearje ‘sinfol ’ dwaande te wêzen mei wurk, sport, frijwilligerswurk of deibesteging. Dat draacht by oan harren selsstannich funksjonearjen. Ek foar dizze groep moat in PGB regeling tagonklik wêze, sadat in passend plak mei oanfoljende begelieding útkeazen wurde kin.  
27. Op de wenningmerk moat in ferskaat oan geskikte wenromte foar âlderein beskikber komme. Mooglikheden hjirfoar wurde by nijbou- en werstrukturearringsprojekten folslein benut. Leechkommende pannen kinne in werbestimming krije foar oanpaste wenningen. Ek partikuliere inisjativen wurde oanmoedige.  
28. Wy meitsje in bewuste ôfwaging tusken de foar- en neidielen fan it oanpassen fan de wenning of it ferhúzjen nei in passend hûs of fersoargingstehûs. Dêrby sjogge wy sawol nei de kosten fan ferskate mooglikheden as nei hoe’t se harren thús fiele kinne yn in nije omjouwing.  
29. Nije wenningen foar âlderein en minsken mei in lichaamlike of ferstanlike beheining wurde ticht by de foarsjenningen boud. Bygelyks yn de omkriten fan winkels en yn it sintrum fan in doarp.  
30. De gemeente It Hearrenfean wurdt 'rolstoel- en rollatorproof ', d.w.s. mei in rolstoel of rollator kin men yn de gemeente oeral goed komme. Gemeentlike gebouwen, trottoirs, winkels en oare foarsjenningen moatte fysyk tagonklik wêze. Dit jildt ek foar eveneminten. Mei in jierlikse skou spoare wy tegearre mei ynwenners de besteande obstakels en problemen foar rolstuollen en rollators op. Mei-inoar bepale wy hokker problemen wy as earste oanpakke sille om de gemeente rolstoel- en rollatorproof te meitsjen. Mei dizze befiningen wurdt ek rekken hâlden by de werynrjochting fan strjitten en wiken en by nije planûntwikkeling.  
31. Neist 'rolstoel- en rollatorproof ' wurdt de gemeente It Hearrenfean ek in 'wite stôk ' gemeente, dêr’t fisueel handicapten har feilich yn bewege kinne. Ek fisueel handicapten dogge mei oan de jierlikse skou om obstakels yn kaart te bringen en oplossingen oan te dragen.  
32. Der binne goede yndividuele ferfiersmooglikheden: tagonklik iepenbier ferfier en OV-taksyferfier dat op 'e tiid is en de klant adekwaat bejegenet. Yn in plattelânsgemeente as It Hearrenfean is it needsaaklik dat de besteande regelingen foar reiskostefoarsjenning hanthavene wurde.  
33. Wenjen is in earste libbensferlet. GrienLinks set dêrom fol yn op 'Housing First': dakleaze minsken krije earst in hûs, pas dan wurde oare problemen oanpakt.  
34. GrienLinks start in aksjeplan om dakleazens werom te bringen. It befettet fiif spearpunten: in bonus foar minsken dy’t har hûs iepenstelle foar in dakleaze, ekstra beurzen foar eardere dakleazen dy’t as ûnderfiningssaakkundigen helpe, strjitadvokaten, in fêst briefadres foar dakleazen en ekstra begelieding.  
35. De Skulp, sintrum foar libjen mei kanker draacht by oan de kwaliteit fan libjen fan (eks-) kankerpasjinten. De gemeente It Hearrenfean fasilitearret en finansieret De Skulp struktureel.  
36. Foar slim/terminaal siken soarget de gemeente It Hearrenfean foar ynformaasjefoarsjenning op maat, wêrtroch’t ynwenners (likefolle hokker ferskillen yn taal en/of digitale feardichheden) passende soarch yn harren gemeente fine kinne. Ek befoarderet de gemeente It Hearrenfean passende palliative soarch ûnder mear troch optimale stipe fan hospices.  
37. GrienLinks wol dat mantelsoargers better stipe wurde. Wy behelje harren by de soarchfraach, sette op 'e tiid 'respijtzorg' yn en meitsje ús hurd foar betelle soarch, sadat mantelsoargers net oerbelêste reitsje. Der komt ek mear omtinken foar jonge mantelsoargers.  
38. Ynstellings dy’t troch de gemeente subsidiearre of kontraktearre wurde, moatte soargje foar in fatsoenlik lean en foar goed wurkjouwersskip, lykas bettere arbeidsbetingsten, minder administrative lêsten en foarrang op in hierwenning.  
39. We moatte de grutte personielstekoarten yn de soarch tsjingean. Dêrom sil GrienLinks him binnen de gemeente aktyf ynsette foar it oanlûken fan soarchpersoniel.  
40. As wy belied meitsje op it mêd fan jeugd, wolwêzen en soarch, binne de groepen dêr’t it om giet altyd folweardige petearpartner. De partisipaasjeried ûnderhâldt aktyf kontakten mei de achterban. De partisipaasjeried hat in goed byld fan wat der yn de praktyk spilet en kin dêrtroch it kolleezje goed advisearje. De gearkomsten wurde oankundige, binne iepenbier tagonklik, belutsenen kinne ynsprekke en gearkomsteferslaggen wurde publisearre.  
41. De gemeenteried praat twa kear yn it jier mei ûnderfiningssaakkundigen. Sy jouwe oan wat goed giet en wêr’t se tsjin oanrinne, sadat riedsleden witte wat de effekten fan it belied binne en wêr’t oanpassings nedich binne.  
42. Underwiis foar folwoeksenen en bestriding fan analfabetisme en letterswakkens, meastal ûnderdiel fan re-yntegraasje en begelieding nei wurk, moatte fuortset wurde.  
43. GrienLinks stimulearret de ferbining tusken soarch en wolwêzen oan de iene kant en keunst en kultuer oan de oare kant. Dêrom stimulearje wy projekten dêr’t kwetsbere of sike minsken by yn kontakt brocht wurde mei keunst en kultuer.  
44. Wy sette fol yn op de útfiering fan it VN-ferdrach foar de rjochten fan minsken mei in beheining. Gemeentlike gebouwen, foarsjennings en (digitale) ynformaasje meitsje wy tagonkliker. Dat dogge wy fia in konkreet plan fan oanpak op ferskate leefgebieten. Wy hawwe spesjaal omtinken foar bern mei in handicap.  
45. De ynrjochting fan de leefomjouwing draacht by oan wolwêzen en sûnens. In griene omjouwing, brede fuotpaden, en brede en feilige fytspaden en fytssnelwegen nûgje út ta sûn bewegen.

# **5. KLIMAAT & DUORSUMENS**

De klimaatkrisis is de grutste opjefte fan ús tiid. It tsjingean fan it opwaarmjen fan de ierde freget al ús diedkrêft, kreativiteit en wil om gear te wurkjen. Wachtsje kin net mear: we moatte no de hannen út 'e mouwen stekke. Wy as gemeente binne dêrby ûnmisber. Yn ‘e mande mei ús ynwenners kinne wy ferduorsuming echt yn de praktyk bringe. Wy hawwe boppedat in rezjyrol. Gemeenten moatte konkrete ynfolling jaan oan de ‘Regionale Energie Strategieën’ (RESsen ). Ek binne it gemeenten dy’t derfoar soargje moatte dat yn 2050 alle huzen fan it gas ôf binne en oansletten binne op in alternative waarmteboarne.

GrienLinks soarget derfoar dat klimaat en duorsumens op It Hearrenfean boppe-oan de politike aginda stean. Wy wolle dat de enerzjytransysje duorsum en earlik ferrint, yn `e mande mei ús bewenners foarmjûn en útfierd wurdt, dat projekten natuerposityf ûntwikkele wurde en dat de transysje liedt ta in ekonomy sûnder fergriemen.

Duorsum stiet foar maksimale ynvestearrings yn enerzjybesparring, skjinne enerzjy en in klimaatpositive boude omjouwing. Us gemeente spilet dêryn ek in wichtige rol, bygelyks troch de rezjyrol yn de lokale waarmtetransysje.

Earlik betsjut dat minsken mei in lytse beurs meikomme kinne yn en profitearje fan de enerzjytransysje. Wy bestride enerzjyearmoede en soargje dat de totale wenlêsten fan húshâldingen mei in leger ynkommen net omheech gean. De enerzjytransysje mei ynkommensûngelikens yn gjin gefal fergrutsje: de sterkste skouders drage de swierste lêsten. Ynwenners mei in bytsje finansjele middels krije de kâns om mei te dwaan yn koöperative enerzjyprojekten en te profitearjen fan de opbringst.

Mei-inoar betsjut dat elkenien aktyf meiprate kin oer de wize dêr't de enerzjytransysje op foarm krijt. De enerzjytransysje kin allinne slagje as wy bewenners serieus nimme yn har winsken en takomstferwachtingen. Wy sette yn op boargerrieden, organisearje wykpetearen, stypje enerzjykoöperaasjes en soargje derfoar dat gjinien ôfhinklik is fan grutte monopolistyske bedriuwen.

Natuerposityf betsjut dat de enerzjytransysje mank giet mei fierdere ûntwikkeling fan ús natuer. Sa freegje wy fan projektûntwikkelers om de natuer te fersterkjen en bioferskaat maksimaal te stimulearjen.

Sirkulêr betsjut dat we ús sterk meitsje foar in ekonomy dy’t grûnstoffen yn ‘e produksjesyklus hâldt. De gemeente set yn op koarte kettingen en it werbrûken fan grûnstoffen, jout yn har ynkeapbelied it goede foarbyld en nimt maatregels om de hoemannichte restôffal te ferminderjen.

Wy benaderje klimaat en duorsumens út in yntegrale fyzje wei. Wy soargje derfoar dat de enerzjytransysje oare problemen net fersterket mar just helpt om se op te lossen. Wy gripe de kânsen fan de enerzjytransysje mei beide hannen oan. Wy liede minsken mei ôfstân ta de arbeidsmerk op foar nije ‘griene banen’. Wy freegje ynwenners hoe’t wy de leefberens fan harren wyk ferbetterje kinne en sjogge hoe’t de enerzjytransysje dêryn past. En wy fersterkje de lokale demokrasy troch ynwenners aktyf te belûken by it útfieren fan 'e transysje.  
1. Ynwenners sille fia lokale boargerberieden (in groep troch lotting oanwiisde minsken), of fia in op in buert/wyk rjochte oanpak, in sintrale rol spylje yn de lokale enerzjytransysje.  
2. Wy gripe de enerzjytransysje oan om fiks yn wiken te ynvestearjen. Yn 'e mande mei de Pleatslik Belangen en wykferieningen sille wy 'wykpetearen' fiere. Ynwenners kinne oanjaan hoe’t we harren buert ferbetterje kinne. Mei-inoar sjogge wy hoe’t de enerzjytransysje dêryn past.  
3. Wy soargje dat minsken (om)skoalle wurde en helpe har oan ‘griene banen’ (lykas ynstallateurs fan waarmtepompen en sinnepanielen, tapaste ICT-technisy (tûke meters ynstelle) en fynslopers (sirkulêr slopen fan âlde gebouwen, sadat materialen werbrûkt wurde kinne).  
4. Ynwenners mei in lytse beurs wurde koprinners yn enerzjybesparring. Fan enerzjycoaches krije sy fergees advys en helpmiddels (tochtstrips, ledlampen, radiatorfoly ensfh.).  
5. Troch minsken sûnder baan as enerzjycoach op te lieden fange wy trije miggen yn ien flap: minsken ferbrûke minder enerzjy, de enerzjyrekken giet omleech én de wurkleazens rint werom.  
6. Bewennerskollektiven wurde sintrale partners yn de waarmtetransysje. We fasilitearje lokale 'waarmteskippen'. Dy kinne prima gearwurkje mei private waarmtebedriuwen.  
7. Ek minsken sûnder eigen dak of grûn krije de mooglikheid om yn harren neiste omjouwing te ynvestearjen yn duorsume enerzjy. De gemeente stipet bewennersinisjativen, stelt dakken, lûdsskermen en grûn beskikber en stipet oanfragen by Subsydzjeregeling Koöperative Enerzjyopwekking (SCE ).  
8. We wurkje allinne mei oan sinne- en wynprojekten dy’t oan ús griene en sosjale betingsten foldogge. Sa soargje wy dat de mienskip finansjeel meiprofitearret en dat de omlizzende natuer ferbettere wurdt.  
9. Wy eksperimintearje mei ynnovative wizen om sinne-enerzjy op te wekken: sinnepanielen op carports, gevels, bushokjes, hekwurken, lûdsmuorren en lanearnepeallen.  
10. We soargje foar optimale natuerlike en maatskiplike ynpassing fan wyn- en sinneprojekten. Wy kreëarje ‘enerzjytunen’ dêr’t sinnegreiden kombinearre wurde mei rike natuer dy’t bydraacht oan it tanimmen fan bioferskaat.  
11. Mei ‘woartel en stok’ soargje wy dat bedriuwen meidogge yn de enerzjytransysje. Wy binne strang as it giet om neilibjen fan de Wet milieubehear. Tagelyk helpe wy it MKB aktyf om besparjende maatregels troch te fieren.  
12. Nije bedriuwen én bedriuwen dy’t harren erfpacht ferlingje wolle moatte oan duorsumheidseasken foldwaan. Sa wurdt gemeente Hearrenfean dé hub foar duorsume ûndernimmers.  
13. Gemeente It Hearrenfean is oanjager fan duorsume startups en sosjaal ûndernimmers dy’t wurkje oan ynnovative, kreative oplossings foar duorsumheidsfraachstikken.  
14. Mei winkeliersferieningen en de lokale ôfdieling fan Koninklijke Horeca Nederland meitsje wy dúdlike ôfspraken oer ôffalskieding, duorsume logistyk en maatregels om enerzjyfergriemerij (terrasferwaarming, iepen winkelpuien) tsjin te gean.  
15. Wy sille folle minder ôffal fuortsmite en ynsetten bliuwe op ‘diftar’ (differinsjele tariven): húshâldingen dy’t minder restôffal oanbiede, betelje in legere ôffalstoffeheffing. We meitsje it ynleverjen fan skieden ôffal ek makliker as it ynleverjen fan ôffal as restôffal (omkeard ynsammeljen).  
16. Wy bouwe sirkulêr. Sirkulariteit – mei in slutende syklus en dêr’t ôffal in grûnstof is – wurdt in fêst kritearium by grûnútjeften, oanbestegingen en fergunningen.  
a. Binnen de takomstige Omjouwingswet stelle wy skerpere easken oan de miljeuprestaasjes (MPG) fan nijbou.  
17. Wy meitsje dúdlike prestaasjeôfspraken mei wenningkorporaasjes: ûnder oare oer minimale enerzjylabels, it persintaazje enerzjyneutrale wenten en wenningen mei sinnepanielen.  
18. Waarmtenetten meitsje gebrûk fan duorsume boarnen (geotermy, akwatermy, lucht- en boaiemwaarmte of griene stroom). Dêr’t it mooglik is, jouwe wy de foarkar oan lege- en middeltemperatuer waarmtenetten.  
19. As gemeente hawwe wy in foarbyldfunksje. De gemeente It Hearrenfean moat him sertifisearje litte foar de CO2-Prestaasjeljedder op nivo 3. Mei dit duorsumheidsynstrumint bringe gemeenten harren eigen CO2-footprint yn kaart en krije se ynsjoch yn wêr’t binnen harren organisaasje de measte CO2-reduksje te beheljen falt. Wy geane dêrnei foar maksimale CO2-reduksje binnen ús eigen organisaasje. Wy brûke griene stroom en lizze sinnepanielen op al ús dakken en op maatskiplik fêstgoed (skoallen, sportfoarsjennings ensfh.). Wy sette ús ek aktyf yn foar ferduorsuming yn de ketting (leveransiers, ûnderoannimmers ensfh.).

20. De gemeente keapet sirkulêr yn. Sirkulariteit wurdt yn alle oanbestegingen in kritearium.

**6. GRIEN & LEEFOMJOUWING**

Foldwaande grien en natuer binne ûnmisber. Foar ús wolwêzen, foar de ûntwikkeling fan ús bern en foar it fuortbestean fan bisten en ynsekten. GrienLinks wol skjinne lucht foar elkenien, kwetterjende fûgels en bern dy’t soargeleas op strjitte boartsje kinne. Wy koesterje de skjintme en de rêst fan in natuerkuier troch de bosk, oer de heide of by de kust lâns. GrienLinks striidt foar it rjocht op in griene leefomjouwing foar en fan ús allegearre. We komme op foar natuer, bisten en ynsekten. En dêrom wolle wy fûneminteel oare karren meitsje. Griene en sosjale karren. Mei gelok, sûnens en ús ierde foarop.

It giet net goed mei de natuer yn Nederlân. Grien, biodiversiteit en natuer meitsje plak foar stiennen en asfalt. Deaskande, want tekoart oan grien makket ûngelokkich, net sûn en kin simmerdeis sels deadlike gefolgen hawwe foar minsken mei in swakkere sûnens.

Fûgels, flearmûzen en ynsekten stjerre yn rap tempo út, trochdat se gjin thús mear hawwe. It tal distribúsjesintra en datasintra is de lêste jierren eksplosyf groeid, ta skea fan natuer en rekreaasjegebieten, dêr’t it lânskip troch ferdoasket, ferrommelet en ferdrûget.

Wy moatte sunich wêze op ús leefomjouwing. Wearden as de skjintme fan it lânskip, natuer en bistewolwêzen binne net yn jild út te drukken, mar bepale de leefberens en oantreklikheid fan in omjouwing en it loksgefoel dat minsken ûnderfine. In moai lânskip mei in goed bioferskaat is op grûn fan leefberens, sûnens en duorsumens foar ús ynwenners, mar ek foar de rekreanten, ytlike kearen wichtiger en biedt ekonomysk duorsume kânsen.

GrienLinks komt op foar wat weardefol en kwetsber is. Yn ús gemeente meitsje wy it ferskil. Wy stelle grien, bioferskaat en kwaliteit fan libben sintraal.Dat dogge wy by elk bouprojekt, elke oanpassing fan de iepenbiere romte en elk takomstplan. Elkenien hat rjocht op in griene omjouwing yn 'e buert fan harren thús. Dat freget om in yntegrale blik en in radikale werferdieling fan ús romte. De romte dy’t wy hawwe is beheind, en wurdt no te folle ynnommen troch de auto. Tûk neitinke oer foarsjenningen en planút ynsette op kuierjen, fytsen en iepenbier ferfier betsjut dat we romte frijspylje. Griene romte dy’t ús allegearre te'n goede komt. Dy’t we ynsette kinne om elkoar te moetsjen, om te ûntspannen en te bewegen.

Wy beskermje ús natuer, fersterkje ús lânskippen en bringe it lykwicht dêryn werom, en we meitsje ús omjouwing klear foar de gefolgen fan klimaatferoaring. Klear foar ekstreme hjitte, drûchte en stjalprein. Bouwe foar de minske betsjut wat ús oanbelanget ek bouwe foar bisten en ynsekten. Oft we it no hawwe oer minske, bist of ús ierde: GrienLinks set grien gelok op ien.

1. Elkenien hat rjocht op grien: wy wurkje ta nei in gemeente dêr’t elke ynwenner binnen fiif of tsien minuten rinnen in griene iepenbiere omjouwing ta syn/har beskikking hat om te ûntspannen en te bewegen. Dêrby is ekstra omtinken foar bern, siken en âlderein: hjitte en wetteroerlêst kinne harren fataal wêze. Al dy griengebieten binne mei-inoar ferbûn troch griene stripen en wetter. Dêrby wurdt ek ynset op oare wizen om wetter op te fangen en hjittestress te ferminderjen.  
2. Elke renovaasje of oanpassing yn de iepenbiere romte smyt mear grien, biodiversiteit en klimaatbestindigens op. Mei oare wurden: elke oanpassing moat ús gemeente ék griener meitsje.  
3. We plantsje 10.000 beammen. Wy wize plakken oan foar ‘Tiny Forests’ om it bioferskaat ekstra te fersterkjen. As de gemeente in beam kapt, plantsje we twa werom. Om beammen te kappen mei in bredere omtrek as 25 sm is in fergunning nedich, sawol foar de gemeente as foar partikulieren en bedriuwen.

4. We sille yn ‘e mande mei bewenners, ferieningen en bedriuwen oan ‘e slach mei it sa goed en grien mooglik ynrjochtsjen fan harren neiste omjouwing. De leefberens en de sûnens wurde ferbettere troch foar genôch grien te soargjen. Yn beboud gebiet komme griene dakken, griene gevels en tunen foar ûnder mear (steds)lânbou. Wy geane troch mei ‘Steenbreek’.

5. We fiere de ja-sticker yn, in sticker dêr’t in ynwenner mei oanjaan kin dat sy net-adressearre post ûntfange wolle.

6. Fûgels, flinters, bijen en oare ynsekten binne fan grut belang foar ús leefomjouwing. Wy hâlde dêrom rekken mei bioferskaat by it behear fan iepenbier grien. Us parken, bermen en oare griene plakken wurde tenei fersoarge en oanlein neffens de prinsipes fan ekologysk behear.

7. Swalkôffal liket mâl, is fersmoargjend en skealik foar bisten. Dêrom komt GrienLinks mei in ambisjeus programma om yn ‘e mande mei bewenners en ûndernimmers swalkôffal oan te pakken.

8. De gemeente It Hearrenfean stipet organisaasjes dy’t ynwenners ynformearje oer duorsume en sûne karren foar konsumpsje en stimulearret inisjativen dy’t it fergriemen fan iten tsjingean.

9. Wy stribje dernei dat elk dak grien wurdt, fol leit mei sinnepanielen of op in oare wize goed brûkt wurdt. Dêrom ferplichtsje wy dûbeld gebrûk fan dakken op alle dakken dy’t fan de gemeente binne of dêr’t de gemeente oan meibetellet. Wy ferliede partikulieren om harren dakken te transformearjen troch subsydzjes foar griene dakken of sinnepanielen. Foar ûntwikkelers dy’t bouprojekten oangean wolle yn ús gemeente jildt it ‘ja, tenzij- prinsipe’: se moatte oanjaan wêrom’t der gjin griene dakken of oare klimaat-adaptive maatregels mooglik binne, yn stee fan oarsom.

10. Wy geane folslein oer op ledferljochting yn de iepenbiere romte.

11. De gemeente It Hearrenfean giet ljochtfersmoarging, benammen fan bedriuweterreinen, tsjin.

12. De leefomjouwing, bioferskaat, sosjale opjeften en de takomst fan ús ierde binne wichtiger as rendemintstinken. Maatskiplike wearde en grien wurde liedende prinsipes yn de lokale Omjouwingsfisy en by gemeentlike oanbestegingen.

13. Wy sille de ekologyske wearde fan ús lânskippen en natuer werstelle troch lânskipsrekonstruksjes. Wy nimme it belang fan it lânskip eksplisyt mei yn de Omjouwingsfyzje. Wy fergrutsje sa it bioferskaat, beskermje bistewolwêzen en gean ferdrûging tsjin.

14. As der boud wurdt foar minsken, dan dogge we dat natuerynklusyf. Sa wurdt der ek soarge foar grien en romte foar fûgels, ynsekten en flearmûzen.

15. Wy stimulearje duorsume lânbou. Yn gebietsfyzjes skeppe wy betingsten foar duorsume lânbou troch ûnder oare it brûken fan lânbougif en keunstdong te ferbieden. Dêrneist meitsje wy regels foar goed boaiembehear om útdrûging tefoaren te kommen. Benammen yn it Feangreidegebiet is in hegere wetterstân needsaaklik.

16. It Hearrenfean sil, mei help fan de ynrjochting fan har fysike leefomjouwing, bestimmingsplannen foar it bûtengebiet en de Wet milieubeheer, de fêstiging fan bio-yndustry en it grutskalich hâlden fan fee binnen har grinzen foarkomme.

17. De gemeente stipet de boeren dy’t sa bistfreonlik mooglik wurkje troch sels it goede foarbyld te jaan: foar eigen gebrûk en by resepsjes wurde allinnich skarrel-, biologyske en/of fegetaryske produkten brûkt.

18. Feilichheid op strjitte is essinsjeel foar bern én folwoeksenen. Om dêrfoar te soargjen, ferleegje wy de maksimumfaasje binnen de beboude kom nei 30 km de oere. By skoallen, wenhiemen en rekreaasjegebieten wurdt in maksimale snelheid fan 15 km de oere hantearre. Dêr’t it mooglik is, meitsje wy wegen ienrjochtingsferkear. Snorfytsen, brommers en scooters ride tenei op de rydbaan. En fuotgongers en fytsers krije foarrang yn it ferkear.

19. De gemeente biedt romte foar lokale inisjativen op it mêd fan ‘e produksje fan iten, lykas doarpstunen en inisjativen tusken agrariërs/gebietsbehearders en bewenners fan de doarpen.  
20. Griene rekreaasje foar it toerisme en de eigen befolking yn in moai lânskip mei in lykwichtige biodiversiteit wurdt stimulearre.

21. It netwurk fan kuierknooppunten wurdt oer de hiele gemeente útwreide, tink bygelyks oan in ferbining fan Aldeboarn nei De Deelen en it werstellen fan âlde tsjerkepaden.

22. It inisjatyf fan lokale ûndernimmers om it ferfeantsjen as sintraal tema te promoatsjen wurdt stipe.

23. De goede relaasje mei gebietsbehearders, lykas Steatsboskbehear, moat trochset wurde.

24. It behear fan it gemeentlik grien wurdt ôfstimd op natuerûntwikkeling en op de beskerming fan de bisten en harren libbensgebieten. Foar in natuerlike ûntjouwing binne lânseigen beammen en strûken, en ek ferbining mei it bûtengebiet, wichtich.

25. Wy jouwe fytsers, fuotgongers en grien de romte! Wy feroarje ús iepenbiere romte yn sônes mei griene romte, skjinne lucht en romte foar fytsers en fuotgongers. Yn dizze autolije gebieten steane rekreaasje, moetsjen, boartsjen, sport en ûntspanning sintraal.

26. De gemeente It Hearrenfean stimulearret it brûken fan dielauto's.

27. Wy ynvestearje yn de fytsynfrastruktuer en meitsje it Fytsplan It Hearrenfean ôf mei in tsjokke gouden râne. Sa meitsje wy fytsen feilich en oantreklik en litte ús ynwenners faker har fersmoargjende auto stean. Der komme snelfytspaden dy’t alle wiken en doarpskearnen mei de belangrykste foarsjenningen ferbine. De haadfytsrûtes út it Gemeentlik ferfiersplan wurde realisearre.

28. Skoallen, winkelsintra, sportlokaasjes en iepenbiere foarsjenningen binne goed en feilich berikber foar fytsers. Der binne genôch fytsestallingen, benammen yn de doarpskearnen, by winkelsintra en by de stasjons, dy’t betelle wurde út de parkearjilden. Bewenners krije de mooglikheid om autoparkearplakken om te setten yn fytsparkearplakken.

29. By glêdens troch snie of izel wurde fytspaden begeanber hâlden.

30. De gemeente It Hearrenfean stiet posityf foar de ynfiering fan in dielfytssysteem oer.  
31. Elkenien moat tagong hawwe ta duorsum ferfier, ek dy't net folle te besteegjen hat. Dêrom fiere wy in goedkeap busabonnemint foar minima yn.

32. De iepenbiere romte is fan ús allegearre. Wy heffe in kwart fan de parkearplakken op en meitsje dêr romte foar grien en fytsers en fuotgongers. Wy fiere oeral betelle parkearen yn en meitsje elke ekstra fergunning per adres djoerder. By nijbou ferleegje wy de parkearnoarmen en stimulearje wy elektrysk dielferfier.

33. Yn it sintrum stelle wy in miljeusône yn. Yn wiken kieze ynwenners sels foar in autofrije- of in miljeusône. Wy stimulearje de oergong nei skjinner ferfier.

34. De spits is fersmoargjend, net sûn en soarget foar in soad oerlêst. De gemeente, ûnderwiisynstellingen en bedriuwen begjinne in grutskalich mij-de-spitsprogramma om ynwenners te stimulearjen de fyts te pakken, thús te wurkjen of bûten de spits te reizgjen nei it wurk.

35. Der binne goede ferbiningen fan en nei de treinstasjons. By sportwedstriden en festivals wurde besikers yn de gelegenheid steld harren bestimming maklik te berikken mei it iepenbier ferfier.

36. De regels foar de útstjit fan houtkachels en hurden wurde dúdlik kommunisearre en de gemeente treedt op as yntermediêr en dêr’t it nedich is as hanthavener by klachten en/of oertrêdingen.

37. Der komt in ferbod op konsumintefjoerwurk. Dêrfoar yn it plak komme feilige fjoerwurkshows.

38. Wy sette de omslach nei elektrysk ferfier yn 'e heechste fersnelling. De gemeente ferdûbelet it oantal laadpeallen. Dêrneist kinne ynwenners oanjaan oft in laadpeal yn harren omjouwing nedich is. De oplaadpunten foar elektryske auto's en fytsen leverje griene enerzjy. Elektrysk ride is dan emisjefrij.

39. By (hynste)merken is it bistewolwêzen fan it heechste belang. Dêr moat op hanthavene wurde.

40. Sirkussen mei bisten binne net wolkom op It Hearrenfean.

41. It Hearrenfean wurdt in bûntfrije gemeente. GrienLinks sil (moade)winkels oproppe om gjin klean en assessoires fan en mei bûnt fan pelsdieren mear te ferkeapjen. Dêrneist freget de gemeente winkel(ketting)s dy’t gjin pelsdierbûnt ferkeapje om harren op dit punt dúdlik út te sprekken, sadat it winkeljend publyk dêrfan op 'e hichte is. Subsydzjeoanfragen wurde toetst op it gebrûk en/of ferkeapjen fan bûnt. Bont wurdt opnommen as grûn om te wegerjen of as negatyf/behinderjend beoardielingskritearium.

**7. Noflik libje yn wiken en doarpen**

De gemeente It Hearrenfean bestiet út goed 21 doarpen, 7 wiken en 31 buerten. It is fan grut belang dat it op elk plak noflik is om te libjen foar jong en âld, foar ryk en earm, foar de sporter en foar de kultuerleafhawwer. Wy ynvestearje yn goede wenten, noflike wiken. In plak dêr’t je je thús fiele yn in oantreklike omjouwing, dat wol elkenien. Wy kieze foar griene buerten mei skjinne lucht en feilige strjitten, dêr’t ús bern sûn opgroeie kinne. As je op It Hearrenfean of yn ien fan de gruttere doarpen wenje, binne der boarterstunen en parken yn de buert. As je yn in lyts doarp wenje, binne foarsjenningen goed berikber. Wy ynvestearje yn it lânskip en de wize dêr't dat lânskip op ynrjochte wurdt.

De moderne húshâlding bestiet net standert út man, frou en bern. Yn ús maatskippij meist wêze wa'tst bist, wêr'tst ek mar weikomst, wêr'tst yn leaust of fan wa'tst hâldst. Yn ús gemeente besteane gjin twadde- of tredderangsboargers. Wy stribje nei emansipaasje en wurkje oan gelikense kânsen foar elkenien. Handicapten krije stipe om selsstannich te libjen. LHBTIQ+ persoanen kinne frij utering jaan oan harren seksuele orïintaasje. Unôfhinklike, krityske yndividuën foarmje mei-inoar in selsbewuste maatskippij. Wy diele in publike romte dêr't minsken yn útdage wurde om nije talinten te ûntwikkeljen, fêstrustke ideeën te befreegjen en inoar lestige fragen te stellen. Keunst daget út. Keunst bringt libben yn 'e brouwerij, dûkt op ûnferwachte plakken op, ferbynt en befreget ús.

De frijheid fan mieningsutering is it fûnemint fan ús frije maatskippij. It is it ûnmisbere betingst foar in sinfol demokratysk debat. We moatte it folslein mei-inoar ûniens wêze kinne. Wy doare inoar oan te sprekken as it nedich is. De grins wurdt berikt wannear’t arguminten omslaan yn drigeminten, yntimidaasje en geweld. Elkenien moat him oan de wet hâlde. Wy erkenne ferskaat en befoarderje emansipaasje en partisipaasje.

Yn oerlis mei Pleatslik Belangen, buertferieningen en ynwenners wurdt ynvestearre yn de leefberens fan wiken en doarpen.

* 1. **Iepenbiere romte**

1. Der is in goed finansjeel stypjend belied foar doarpen en wiken. It ûntwikkeljen fan doarpsfyzjes wurdt fuortset en útboud nei wykfyzjes.

2. De gemeente stimulearret inisjativen dy’t ynset wurde om minsken bewust te meitsjen fan it gebrûk fan de iepenbiere romte. Tink oan eksperiminten as leefstrjitten, ‘open streets’ en boartsjen op strjitte.

3. Parkearplakken dy’t frijkomme trochdat mear minsken fytse of gebrûk meitsje fan in dielauto of it Iepenbier Ferfier wurde yn oerlis mei buertbewenners ynfolle.

4. Ferkearsfeilichheid krijt mear omtinken. De feilichheid fan fytsers en fuotgongers binnen de beboude kom krijt prioriteit.

5. De ynfrastruktuer fan de kuierpaden/stoepen wurdt ûndersocht op tagonklikheid en dêr’t it nedich is, oanpast.

6. Yn de doarpskearnen giet spesjaal omtinken út nei de kuierrûtes. Dy moatte oantreklik en feilich wêze.

**7.2 Feilichheid**

1. De plysje makket tegearre mei de gemeente in gebietsscan, dêr’t út ôflaat wurde kin hokker doarpen of wiken ekstra omtinken nedich hawwe, dêrby wurdt foaral ynset op previnsje.

2. Buertbemiddeling is in leechdrompelige wize om konflikten yn buerten en wiken op 'e tiid oan te pakken. De gemeente stimulearret Buertbemiddeling en set him aktyf yn by it sykjen nei frijwilligers dy’t de training buertbemiddeler folgje wolle.

3. Ferljochting wurdt ynset as middel om sosjale feilichheid te fergrutsjen.

4. Der moat oansletten wurde by inisjativen fan ynwenners of by de sinjalen dy’t se jouwe.  
5. It ‘Keurmerk Veilig Wonen’ hat - oantoanber - direkt effekt op de kâns op wenningynbraak. De gemeente jout hjiroer foarljochting oan bouwers, huzebesitters en hierders/ferhierders.

6. Yn gefal fan kamerabewaking wurdt de privacy garandearre en moatte de bylden nei 48 oeren ferneatige wurde.

7. Stopje yntimidaasje op strjitte: elkenien moat feilich oer strjitte gean kinne. De gemeente It Hearrenfean set yn op in foarljochtingskampanje oer strjityntimidaasje en der wurdt optreden tsjin yntimidaasje op strjitte.

**7.3 Jongerein**

1. GrienLinks is in foarstanner fan multyfunksjonele akkommodaasjes (mfa’s) yn de lanlike gebieten. As lytse skoallen yn in doarp beslute om gear te wurkjen, dan fertsjinje sy dêrby alle stipe en ynvestearring. Bûtenskoalske opfang en berne-opfang hearre derby.

2. GrienLinks hat him de ôfrûne jierren ynset foar goede húsfêsting fan skoallen. Yn multyfunksjonele sintra sit alles ûnder ien dak: skoalle, berne-opfang, bûtenskoalske opfang, ensfh. Dat hat in positive útwurking op mienskipssin yn wyk of doarp.

3. Alle bern op It Hearrenfean moatte mei in fytstocht fan maksimaal 6 km in basisskoalle berikke kinne. De lêste skoalle yn in doarp is in iepenbiere skoalle.

4. Om elke skoalle hinne is in autolije sône, om sa âlden en bern te stimulearjen rinnende of op 'e fyts nei skoalle te gean.

5. Elke jongere giet nei skoalle en der is in goed fersombelied yn gearwurking mei meitinker en plysje. It sintrum foar jeugd en gesin spilet in wichtige rol.

6. As skoallen te krijen hawwe mei in ûnderhâldsefterstân moat dat oanpakt wurde.

7. Yn de gemeente It Hearrenfean hawwe alle bern likense kânsen. Skoallen krije dêrom budzjet om byspikerlessen op skoalle oan te bieden, sadat elke learling dy’t dat nedich hat dêr gebrûk fan meitsje kin. Skoallen kinne ek de mooglikheid biede oan learlingen mei in efterstân om in wykein- of simmerskoalle te folgjen. Sa hat elk bern, likefolle de beurs fan de âlden, gelikense kânsen yn it ûnderwiis.

8. Elke skoalle yn de gemeente is in sûne skoalle. Dêrom wurde der op skoalle sûne mielen oanbean en ferdwine de prikels dy’t ta oergewicht liede, lykas snobbersguod- en frisdrankautomaten.

9. Op skoalle wurdt neist sûn libjen ek omtinken jûn oan wearden dy’t liede ta in folslein (wrâld)boargerskip mei each foar minske, bist en natuer. Tink dêrby oan diversiteit en anty-diskriminaasje. Bestriding fan foaroardielen oer gender en seksualiteit is ûnderdiel fan de soarchplicht fan alle skoallen. Natuer- en miljeu-edukaasje moat befoardere wurde, bygelyks mei it op 'e nij ynrjochtsjen fan leskisten yn oparbeidzjen mei it IVN. Mooglik kin de iepenbiere biblioteek foar de útlien soargje.

10. Der moatte genôch boartersplakken wêze foar bern en jongeren fan alle leeftiden. Yn elke wyk in (traap)fjildsje, eventueel in skoalplein dat nei skoaltiid brûkt wurde kin.

11. Alle skoallen hawwe in rom skoalplein nedich!

12. Elke skoalomjouwing moat feilich wêze en der komme feilige rûtes nei skoallen. Dit is in kwestje fan ferkearsynfrastruktuer, mar ek fan ôfspraken tusken skoallen en âlden oer it heljen en bringen fan bern. Alden wurde stimulearre om harren bern op de fyts te heljen en te bringen.

13. GrienLinks is foarstanner fan lytsskalige en leechdrompelige jongereinsintra op It Hearrenfean.

14. Yn de gemeente It Hearrenfean is fierstente min wenromte foar jongerein. Der moat mear jongereinhúsfêsting komme yn de foarm fan keamers en selsstannige wenienheden, ek yn de doarpen.

15. It bernepakket wurdt ferromme om sa bern fan 0-18 jier mei âlden dy’t net genôch jild hawwe foar sport, muzyk en spul dochs folslein meidraaie te litten. Sa ûntploaie se harren talinten en krije se mear eigenwearde en selsrespekt.

16. Yn ‘e mande mei jongerein wurde aktiviteiten yn de wyk organisearre. It is saak dat gemeente en jongereinwurk sykje nei foarmen fan kontakt dêr't jongeren serieus by naam wurde en der in berop op harren dien wurdt. It organisearjen fan bygelyks sportive aktiviteiten yn in wyk befoarderet net allinnich sportaktiviteiten, mar ek de sosjale gearhing en de leefberens yn de oanbelangjende wyk. Tagelyk dogge de jongeren in soad praktykûnderfining op. Ferieningen foar pleatslik- en wykbelang soene jongerein en evt. jongereinwurkers belûke moatte by de plannen foar wyk en doarp.

17. Inisjativen fan jongeren, lykas de winsk foar it bouwen fan in halfpipe of skatebaan, wurde serieus yn oerwaging naam en stipe.

18. Jongeren wurde troch de gemeente aktyf útdage om positive inisjativen te nimmen en wurde by steat steld om harren ideeën út te fieren. Bygelyks troch in jongereinbudzjet, dêr’t de jongerein ideeën by yntsjinje kin dy’t se sels útfiere wolle. It budzjet giet nei de ideeën dêr’t de measte jongeren op stimme.

19. Yn it ramt fan algemiene sûnensprevinsje fan 'e jongerein binne buertsportcoaches wichtich; besunigje dêrop is net oan 'e oarder.

**7.4 Sport**

1. Der mei net besunige wurde op it ûnderhâld oan sportfjilden en -akkommodaasjes. De gemeente It Hearrenfean draacht hieltyd mear ûnderhâld oer oan de ferieningen, mar de gemeente moat it ûnderhâld fan sportfasiliteiten garandearje. Hjirmei wurdt kapitaalferneatiging foarkommen.

2. De koördinator foar sport en bewegen foar de iepenbiere skoallen moat hanthavene wurde, foar goed ûnderwiis yn sport en gymnastyk en trochferwizing nei ferieningen.

3. Inisjativen fan bewenners foar sport en beweging yn wyk en doarp (ek mei en foar de jeugd!) wurde stimulearre.

4. GrienLinks is tsjin it brûken fan rubbergranulaat as ûnderdiel fan it keunstgers op fuotbalfjilden. It tal PAK’s yn de rubberen baltsjes is ûntalitber. Bern sporte op in dwinger, it materiaal wurdt ferspraat yn de omjouwing en bedarret yn it grûnwetter, dêr’t it skea oanbringt oan organismen yn de boaiem en it oerflaktewetter. De gemeente sil, dêr’t in keunstgersfjild needsaaklik is, it gemeenteoandiel fan de kosten foar syn rekken nimme.

**7.5 Kultuer**

1. It Hearrenfean hat in breed lokaal kultueroanbod, dêr’t de ferskate partijen inoar yn oanfolje en fine kinne. Sy meitsje dêrby gebrûk fan moderne middels en sykje de ferbining mei ynwenners, sadat se as kultuerdragers en kultuerfernijers midden yn de mienskip stean.

2. De kulturele funksjes moatte behâlden bliuwe, mar de akkommodaasjes kinne mooglik better brûkt wurde of ynruile wurde foar goedkeapere. De funksje fan de biblioteek as stúdzje-, lês- en moetingsplak bliuwt behâlden.

3. Troch gearwurking kinne kosten foar ûnderstypjende tsjinsten besparre wurde.

4. Amateurkeunst- en kultuerorganisaasjes drage by oan it ferskaat fan it kulturele oanbod.

Mei subsydzjes foar ien kear kinne bysûndere publyksprojekten stimulearre wurde.

5. Wy fine keunst en kultuer wichtich en binne ree om dêryn te ynvestearjen. Keunstners moatte romte hawwe foar ynnovaasje en talintûntwikkeling. It Hearrenfean brûst!

6. De gemeente It Hearrenfean biedt ynnovative festivals as 'Welcome to the Village' de romte.

7. Kulturele poadia dy’t keunst en kultuer tichter by de minsken bringe wurde stipe.

8. GrienLinks sjocht fêstiging fan ateliers en keunsteksperiminten yn kwetsbere wiken as in kâns om de dynamyk en oanlûkingskrêft fan dizze wiken te ferheegjen.

9. Der wurdt in gemeentlike kultuerpriis ynsteld as wurdearring foar in fernijend inisjatyf of bysûndere prestaasje op it mêd fan keunst en kultuer.

10. Kulturele ynstellingen op It Hearrenfean kinne harren kolleksjes út depot en harren aktiviteiten ek yn de doarpen sjen litte. De gemeente stelt leechsteande gebouwen beskikber as eksposysje-, atelier- of repetysjeromte.

11. Yn 'e kunde komme mei keunst en kultuer is fan belang foar jong en âld. Keunst- en kultueruterings meitsje minsken derfan bewust dat je op in hiel soad ferskillende wizen nei de wrâld sjen kinne en dy hiel ferskillend ûnderfine kinne.

12. De gemeente fasilitearret skoallen by it realisearjen fan keunst- en kultuerûnderwiis en by bysûndere projekten, troch de ynset fan in kultuerkoördinator.

13.De ‘Heerenveense School’ ûntwikkelet him fierder as moetingsplak fan keunst en kultuer.

14. De beleanning foar keunstners en kultuermakkers stiet faak net yn ferhâlding ta it wurk dat sy dogge en de wearde dy’t sy hawwe foar de mienskip. Dêrom wol GrienLinks allinnich noch mar ynvestearje yn organisaasjes dy’t har oan de ‘Fair Practice Code’ hâlde en it ‘Fair Pay’ prinsipe ynfiere. Dêrta moat it kultuerbudzjet ferhege wurde. Oan meifinansiers wurdt ek frege har oan de koade te hâlden. De gemeente jout sels it goede foarbyld troch by lokale keunst- en kultueropdrachten in earlik taryf te beteljen.